recursal/SuperWikiNEXT-32B huggingface dataset:
**แฟนผม! เป็นจิ้งจอกครับ** (ฮันกึล:내 여자친구는 구미호, แน ยอจาชินกูนึน กูมิโฮ; อังกฤษ:My Girlfriend Is a Nine-Tailed Fox) เป็นละครโทรทัศน์แนวโรแมนติกคอมเมดี้ และแฟนตาซี เขียนโดยสองพี่น้องตระกูลฮง คือฮง จองอึน และฮง มีรัน ซึ่งโด่งดังจากผลงานหลายเรื่อง เช่น My girl และ You are Beautifull เป็นต้น กำกับโดยบู ซองชอล ออกอากาศทางสถานีโทรทัศน์ SBS ต่อจากเรื่อง Bad guy ทุกวันพุธและพฤหัสบดี เวลา 21.55 น. ตั้งแต่วันพุธที่ 11 สิงหาคม ถึงวันพฤหัสบดีที่ 30 กันยายน พ.ศ. 2553 มีความยาว 16 ตอน ส่วนในประเทศไทยออกอากาศทางสถานีโทรทัศน์สีกองทัพบกช่อง 7 ทุกวันพุธถึงวันศุกร์ เริ่มตั้งแต่วันพุธที่ 30 ตุลาคม 2556 เวลา 08.30 - 10.00 น. 

ละครเรื่องนี้ได้รับความนิยมเป็นอย่างมากในเกาหลี และยังได้ออกอากาศในประเทศญี่ปุ่น จีน ไต้หวัน อินโดนีเซีย และฟิลิปปินส์ด้วย โดยนักแสดงนำทั้ง อี ซึงกี และซิน มินอา ได้รับรางวัล Excellence in Acting , Best Couple Award และ Top 10 Stars Award ในปี 2010

เนื้อเรื่องย่อ
--------------

กูมิโฮเป็นจิ้งจอกเก้าหางที่มีความปรารถนาอย่างแรงกล้าที่จะเป็นมนุษย์ เธอลงมาที่โลกมนุษย์ ผู้ชายทุกคนที่เห็นเธอต่างตกตะลึงและหลงใหลในความงามจนไม่เป็นอันทำอะไร ได้แต่ติดตามกูมิโฮทั้งวัน ทำให้ผู้หญิงในเมืองต่างวุ่นวาย เพียงไม่นานก็เกิดข่าวลือกันว่าถ้าเธอกินตับผู้ชายครบ 100 คนเธอจะกลายเป็นมนุษย์ พวกผู้หญิงจึงพากันไปหาคุณยายสามเพื่อขอความช่วยเหลือ คุณยายสามจึงตัดหางของเธอทิ้งทั้ง 9 หางและกักขังเธอไว้ในรูปภาพเพื่อไม่ให้เธอออกมาที่โลกอีก 

500 ปีผ่านไป ชา แทอุง หลานชายเศรษฐีที่ใช้ชีวิตอย่างไม่มีแก่นสาร หลบหนีปู่ของเขาหลงทางไปที่วัดจนพบกับเสียงประหลาด เขาถูกกูมิโฮบังคับให้วาดหางของสุนัขจิ้งจอกในรูปภาพจนครบเก้าหาง ทำให้กูมิโฮหลุดออกมาจากรูปภาพได้ เธอคอยติดตามแทอุงไปทุกที่ จนทั้งคู่เข้ามาอาศัยอยู่ในบ้านเดียว เธอได้พบหมอดงจูผู้ที่คอยช่วยเหลือทุกเรื่องรวมถึงเรื่องที่จะทำให้เธอกลายเป็นมนุษย์ได้อย่างสมบูรณ์ โดยที่กูมิโฮต้องนำลูกปัดที่อยู่ในตัวของเธอไว้ในตัวของแทอุงและให้เขาเก็บรักษาไว้จนครบ 100 วัน แต่แล้วกูมิโฮต้องเจออุปสรรคขัดขวางมากมาย ทั้งหมอดงจูที่ไม่ต้องการปล่อยเธอไป และฮเยอิน แฟนสาวของแทอุงที่ล่วงรู้ความลับของเธอ จนในที่สุดเหตุการณ์ก็กลับพลิกผันไป

นักแสดง
-------

* อี ซึง-กี แสดงเป็น ชา แทอุง
* ซิน มินอา แสดงเป็น กูมิโฮ
* โน มินอู แสดงเป็น พัค ดงจู
* พัค ซูจิน แสดงเป็น อึน ฮเยอิน
* ซอง ดงอิล แสดงเป็น บัน ดูฮง
* ยุน ยูซอน แสดงเป็น ชา มินซุก
* บยอน ฮีบง แสดงเป็น ชา พุง
* คิม โฮชาง แสดงเป็น คิม บยองซู
* ฮโยมิน แสดงเป็น บัน ซอนนยอ

เพลงประกอบ
----------

* Losing my mind (정신이 나갔었나봐) - อี ซึง-กี
* Fox rain (여우비) - อี ซอนฮี
* The person I will love (내가 사랑할 사람) - อี ซึลบี
* Ooh Lala (울랄라) - คิม กอนโม
* Two as one (둘이 하나) - Lyn
* Sha la la (샤랄라) - ซิน มินอา
* Trap (덫) - โน มินอู
* Look at me (나를 바라봐) - พัค บง
* I can give you all (다 줄 수 있어) - ซิน มินอา
* Fox rain (여우비) (Acoustic ver.) - อี ซอนฮี
* Starting now I love you (지금부터 사랑해) - อี ซึง-กี

อ้างอิง
-------

1. ↑  "Original sound track เพลงประกอบซีรีส์" [SBS] ≈My Girlfriend is a Nine-Tailed Fox≈ [2010]

แหล่งข้อมูลอื่น
---------------

* 여자친구는 구미호 My Gumiho SBS TV เว็บไซต์ทางการจาก SBS TV
* SBS≈My Girlfriend is a Nine-Tailed Fox≈2010 My girlfriend is a nine-tailed fox @ Popcornfor2
* เรื่องย่อ My Girlfriend is a Gumiho  เก็บถาวร 2013-11-24 ที่ เวย์แบ็กแมชชีน My Girlfriend is a Nine-Tailed Fox /My Girlfriend is a Gumiho/내 여자친구는 구미호 / Nae Yeojachinguneun Gumiho
แบบจำลองกลไกการยุบตัวจากความโน้มถ่วง
**การยุบตัวจากความโน้มถ่วง** (gravitational collapse) เป็นปรากฏการณ์ทางฟิสิกส์ที่วัตถุไม่สามารถต้านทานความโน้มถ่วงได้และทำให้เกิดการยุบตัวลงสู่ศูนย์กลาง

ดาราศาสตร์
----------

ในทางดาราศาสตร์ การยุบตัวจากความโน้มถ่วงเป็นปรากฏการณ์ทางกายภาพที่ดาวฤกษ์ไม่สามารถทนต่อความโน้มถ่วง ของตัวเองได้และพังทลายลง

ในขณะที่ดาวฤกษ์ถูกกดเข้าหาศูนย์กลางเนื่องจากความโน้มถ่วง ตัวดาวยังคงมีขนาดคงที่เนื่องจากการเคลื่อนที่ด้วยความร้อนของพลาสมาและแรงผลักทางไฟฟ้า เมื่อปฏิกิริยานิวเคลียร์ฟิวชันดำเนินไปเรื่อย ๆ จนในที่สุดนิวเคลียสของอะตอมที่มีมวลอะตอมน้อยถูกเผาผลาญหมดไปและแรงผลักจะอ่อนลง จึงทำให้ปฏิกิริยานิวเคลียร์ฟิวชันหยุดลง เมื่อถึงจุดนี้ จะทำให้ดาวเกิดการบีบอัดมากขึ้น และจะหยุดการบีบอัดเมื่อปฏิกิริยานิวเคลียร์ฟิวชันเริ่มขึ้นอีกครั้ง แต่เมื่อถึงจุดที่แกนดาวฤกษ์เต็มไปด้วยธาตุเหล็ก (นิวเคลียสของอะตอมที่มีเลขอะตอมใกล้เคียงธาตุเหล็กเป็นนิวเคลียสที่เสถียรที่สุดและไม่เกิดปฏิกิริยานิวเคลียร์ฟิวชันอีก) คราวนี้ธาตุเหล็กจะดูดกลืนรังสีแกมมา และเปลี่ยนให้เป็นฮีเลียมและนิวตรอน และเกิดการแตกตัวด้วยแสงขึ้น จากนั้นใจกลางของดาวก็กลายเป็นเหมือนช่องว่าง และสสารรอบ ๆ ก็พังทลายลงมาตรงกลางและถูกบีบอัด การบีบอัดนี้สร้างแกนกลางขึ้น และคลื่นกระแทกที่สะท้อนจากแกนกลางจะกระจายออกไปด้านนอก ทำให้ดาวฤกษ์ยุบตัว นี่คือสิ่งที่เรียกว่า **การยุบตัวจากความโน้มถ่วง** และจะเกิดเป็นมหานวดาราขึ้นในที่สุด

หลังจากนั้นแกนกลางที่บีบอัดจะกลายเป็นหลุมดำหรือดาวนิวตรอน

นอกจากนี้ ในการทำนายทางทฤษฎี ยังพิจารณาถึงการมีอยู่ของ ดาวควาร์ก ซึ่งนิวเคลียสถูกแยกสลายต่ออีกจนอยู่ในรูปของควาร์ก

โลกศาสตร์
---------

ในสาขาโลกศาสตร์ การยุบตัวจากความโน้มถ่วงเป็นปรากฏการณ์ทางกายภาพที่ภูเขาและที่ลาดเอียงไม่สามารถต้านทานแรงโน้มถ่วงของโลกและพังทลายลง ในกรณีของสิ่งปลูกสร้างภูเขาไฟ จะเรียกอีกอย่างว่า **การยุบส่วนตัด** (sector collapse) เมื่อปรากฏการณ์นี้เกิดขึ้นในภูเขาไฟที่ยังคุกรุ่นอยู่ อาจเกิดการไหลตะกอนภูเขาไฟได้

อ้างอิง
-------

1. ↑  佐藤勝彦、「II. 中性子過剰核と超新星爆発 : 星の重力崩壊と中性子過剰核 (<特集> 核物理と宇宙物理)」 『日本物理学会誌』 1986年 41巻 2号 p.154-162, doi:10.11316/butsuri1946.41.154,日本物理学会
2. ↑  田中健二朗, 川上紳一, 武藤正典、「御嶽火山ハザードマップとの比較が可能な火砕流モデル実験教材の開発と中学校での授業実践」 『日本科学教育学会研究会研究報告』 2017-2018年 32巻 10号 p.47-52, doi:10.14935/jsser.32.10\_47, 日本科学教育学会
3. ↑  高田亮、「玄武岩質火山成長に伴うカルデラ形成」 『地学雑誌』 2001年 110巻 2号 p.245-256, doi:10.5026/jgeography.110.2\_245, 東京地学協会
4. ↑  鹿野和彦、「火山を発生源とする重力流の流動・定置機構(＜特集＞火山学50年間の発展と将来)」 『火山』 2005年 50巻 Special号 p.S253-S272, doi:10.18940/kazan.50.Special\_S253, 日本火山学会
5. ↑  前田美紀, 宮地直道、「富士火山西麓に分布する玄武岩質火砕流の成因」 『火山』 2012年 57巻 1号 p.19-35, doi:10.18940/kazan.57.1\_19, 日本火山学会
**แฟนทาสติกโฟร์ในภาพยนตร์** เป็นกลุ่มภาพยนตร์ที่สร้างจากเนื้อเรื่องของทีมซูเปอร์ฮีโร่ที่สวมบทบาทในชื่อ Fantastic Four ในสิ่งพิมพ์ของ Marvel Comics ได้ปรากฏตัวในภาพยนตร์ไลฟ์แอ็กชันสี่เรื่องตั้งแต่เริ่มก่อตั้ง แผนการจัดการกับตัวละครหลักสี่ตัวซึ่งรู้จักกันอย่างเป็นทางการในชื่อ Reed Richards, Susan Storm, Ben Grimm และ Johnny Storm และวิธีที่พวกเขาปรับตัวให้เข้ากับพลังที่พวกเขาได้รับ

คอนสแตนตินฟิล์มซื้อลิขสิทธิ์ภาพยนตร์สำหรับตัวละครในปี ค.ศ. 1986 ภาพยนตร์ทุนต่ำผลิตในปี ค.ศ. 1994 โดยนิวฮอไรซันสตูดิโอที่โรเจอร์ คอร์แมน เป็นเจ้าของ ในปี ค.ศ. 2004 หลังจากที่คอนสแตนตินได้รับลิขสิทธิ์ภาพยนตร์ไปสู่ 20th Century Fox ภาพยนตร์เรื่อง Fantastic Four เรื่องที่สองก็เข้าสู่การผลิต Fantastic Four เปิดตัวในปี ค.ศ. 2005 และภาคต่อ Fantastic Four: Rise of the Silver Surfer ได้รับการเปิดตัวในปี ค.ศ. 2007 ภาพยนตร์ทั้งสองเรื่องได้รับคำวิจารณ์เชิงลบจากนักวิจารณ์โดยทั่วไป แต่ทำรายได้รวม 619 ล้านเหรียญสหรัฐทั่วโลก เนื่องจากความผิดหวังของ 20th Century Fox กับการกลับมาในบ็อกซ์ออฟฟิศของ Fantastic Four: Rise of the Silver Surfer ภาพยนตร์เรื่อง Fantastic Four ภาคที่สามและภาพยนตร์สปินออฟ Silver Surfer จึงถูกยกเลิก

ในปี ค.ศ. 2009 มีการประกาศการพัฒนาสำหรับการรีบูต กำกับโดย จอช แทรงค์ Fantastic Four เข้าฉายเมื่อวันที่ 7 สิงหาคม ค.ศ. 2015 และได้รับคำวิจารณ์เชิงลบจากทั้งนักวิจารณ์และผู้ชมรวมถึงจากตัวแทรงค์เอง ภาคต่อของการรีบูตมีกำหนดฉายในวันที่ 9 มิถุนายน ค.ศ. 2017 แต่ถูกยกเลิก

ในเดือนมีนาคม ค.ศ. 2019 มาร์เวลสตูดิโอส์ได้รับสิทธิ์ในภาพยนตร์ Fantastic Four หลังจากที่บริษัทวอลท์ดิสนีย์เข้าซื้อกิจการ20th Century Foxเดิม จนกระทั่งในเดือนธันวาคม ค.ศ. 2020 ทางมาร์เวลสตูดิโอส์ได้ประกาศอย่างเป็นทางการว่าจะสร้างภาพยนตร์ Fantastic Four ฉบับรีบูตใหม่ ที่จะมีเนื้อหาที่เป็นส่วนหนึ่งในจักรวาลภาพยนตร์มาร์เวลด้วย โดยมาร์เวลได้วางตัวให้ จอน วอตส์ ผู้กำกับภาพยนตร์ไตรภาค Spider-Man ฉบับจักรวาลภาพยนตร์มาร์เวล มาทำหน้าที่กำกับภาพยนตร์ จนกระทั่งในเดือนเมษายน ค.ศ. 2022 วอตส์ก็ได้ประกาศถอนตัวออกจากการเป็นผู้กำกับ ในเดือนกรกฎาคม ค.ศ. 2022 มาร์เวลสตูดิโอส์ได้ประกาศว่าภาพยนตร์เรื่อง Fantastic Four เข้าฉายวันที่ 8 พฤศจิกายน ค.ศ. 2024 ระยะหก เดือนสิงหาคม ค.ศ. 2022 ทางมาร์เวลสตูดิโอส์ได้วางตัวให้ แมตต์ แชกแมน ผู้กำกับภาพยนตร์ละครชุด WandaVision มาทำหน้าที่กำกับภาพยนตร์

อ้างอิง
-------



| * ด
* ค
* ก
แฟนแทสติกโฟร์ในสื่ออื่น |
| --- |
| ภาพยนตร์ | 
* *The Fantastic Four* (ค.ศ. 1994; ไม่ได้เผยแพร่)
* *สี่พลังคนกายสิทธิ์* (ค.ศ. 2005)
* *สี่พลังคนกายสิทธิ์: กำเนิดซิลเวอร์ เซิรฟเฟอร์* (ค.ศ. 2007)
* *แฟนทาสติกโฟร์* (ค.ศ. 2015)

 |
| โทรทัศน์ | 
* *Fantastic Four* (ค.ศ. 1967–1968)
* *The New Fantastic Four* (1978)
* *Fred and Barney Meet the Thing* (1979)
* *Fantastic Four* (ค.ศ. 1994–1996)
	+ episodes
	+ *The Marvel Action Hour*
* *Fantastic Four: World's Greatest Heroes* (ค.ศ. 2006–2007)
	+ episodes

 |
| วิดีโอเกม | 
* *Questprobe featuring Human Torch and the Thing* (ค.ศ. 1985)
* *แฟนแทสติกโฟร์* (ค.ศ. 1997)
* *Fantastic Four* (ค.ศ. 2005)
* *ไรส์ออฟเดอะซิลเวอร์เซิร์ฟเฟอร์* (ค.ศ. 2007)

 |
| อื่น ๆ | 
* Doctor Doom in other media
* Doctor Doom's Fearfall
* Doomed!: The Untold Story of Roger Corman's The Fantastic Four

 |
| 
* หมวดหมู่ **Category**

 |
*Anser indicus*
**ห่านหัวลาย** (อังกฤษ: Bar-headed goose; ชื่อวิทยาศาสตร์: *Anser indicus*) เป็นสัตว์ปีกจำพวกห่านชนิดหนึ่ง ในวงศ์ Anatidae

มีลักษณะทั่วไป คือ มีขนตามร่างกายเป็นสีเทาอ่อน ส่วนหัวมีสีขาวมีแถบสีดำพาดจากหางตาขึ้นไปที่กระหม่อม และมีแถบสีดำอีกเส้นหนึ่งที่ท้ายทอย อันเป็นที่มาของชื่อ คอสีเทาเข้มและมีแถบสีขาวตามแนวยาวของคอต่อกับสีขาวของหัว สีข้างเป็นลายขวางสีดำ หางสีขาวและตรงกลางคาดแถบสีเทา ปากสีส้มถึงเหลือง นิ้วสีเหลือง ตัวที่ยังโตไม่เต็มวัยมีสีเทาเช่นเดียวกับตัวที่โตเต็มวัย แต่บริเวณกระหม่อมและท้ายทอยเป็นสีดำตัดกับหน้าผากสีขาว หน้าและลำคอส่วนที่เหลือสีขาว สีข้างไม่มีลาย ลำตัวด้านล่างมีลายแต้มสีน้ำตาลแดง

มีการแพร่กระจายพันธุ์ในภูมิภาคเอเชียกลางในหลายประเทศ และในฤดูหนาวจะอพยพข้ามเทือกเขาหิมาลัยไปสู่ที่ราบลุ่มที่อบอุ่นกว่าในปากีสถานและอินเดีย โดยใช้เวลาเพียงไม่กี่ชั่วโมง ทำให้เชื่อกันว่าเป็นนกที่บินได้สูงที่สุดในโลก โดยเคยพบว่าบินได้สูงถึง 30,000 ฟุต (ประมาณ 9 กิโลเมตร) และสามารถบินได้สูงกว่านี้อีกเท่าตัว เพราะเลือดของห่านหัวลายสามารถดูดซับออกซิเจนได้ดีกว่านกชนิดอื่น ๆ จึงทำให้สามารถบินในระดับความสูงที่มีออกซิเจนเพียงเบาบางได้ 

ห่านหัวลาย มีพฤติกรรมมักรวมกันเป็นฝูงใหญ่ อาจถึงขั้นเป็นร้อยตัว ห่านหัวลายมักจะทำลายพืชไร่ชนิดต่าง ๆ ด้วยการกัดกินเป็นอาหาร เช่น ข้าวฟ่าง, ข้าวโพด โดยเฉพาะยอดอ่อน ออกหากินในเวลากลางคืน ขณะที่กลางวันจะนอนหลับพักผ่อน ด้วยการยืนนิ่ง ๆ ในแหล่งน้ำตื้น ๆ แพร่ขยายพันธุ์ด้วยการวางไข่ประมาณ 3-8 ฟองในรังใกล้ ๆ ทะเลสาบบนภูเขา

การจำแนกห่านชนิดนี้ออกจากห่านชนิดอื่นในสกุล *Anser* สามารถทำได้ง่าย โดยดูจากแถบสีดำบนหัว และมีขนสีซีดจางกว่าห่านชนิดอื่นในสกุลเดียวกัน

ห่านหัวลาย โดยปกติแล้ว ไม่ใช่นกประจำถิ่นของไทย แต่จะเป็นนกอพยพ ที่หาได้ยาก มีสถานะเป็นสัตว์ป่าคุ้มครอง ตามพระราชบัญญัติสงวนและคุ้มครองสัตว์ป่าแห่งประเทศไทย พุทธศักราช 2535

อ้างอิง
-------

1. ↑  BirdLife International (2004). *Anser indicus*. *2006 IUCN Red List of Threatened Species*. IUCN 2006. Retrieved on 11 May 2006.
2. ↑  *เอเชียและออสเตรเลีย*, "มองโลกอัศจรรย์ผ่านนภากาศ". สารคดีทางไทยพีบีเอส: ศุกร์ที่ 7 กันยายน 2556
3. ↑  "ห่านหัวลาย". คลังข้อมูลเก่าเก็บจากแหล่งเดิมเมื่อ 2012-06-18. สืบค้นเมื่อ 2012-07-04.
4. ↑  สัตว์ป่าคุ้มครอง

คอมมอนส์ มีภาพและสื่อเกี่ยวกับ:  
***Anser indicus***

แหล่งข้อมูลอื่น
---------------

* ห่านหัวลาย จากช่อง 7

 ข้อมูลที่เกี่ยวข้องกับ Anser indicus ที่วิกิสปีชีส์
**ทิวเขาภูเก็ต** เป็นทิวเขาในคอคอดกระ ประเทศไทย

ภูมิศาสตร์
----------

แนวทิวเขานี้เป็นส่วนหนึ่งของกลุ่มทิวเขากลาง ซึ่งลากมาจากทิเบตจนลากผ่านตลอดคาบสมุทรมลายู

ทิวเขาภูเก็ตเป็นทิวเขาต่อเนื่องกับทิวเขาตะนาวศรีที่ใหญ่กว่า โดยลากลงไปทางใต้เป็นระยะทางมากกว่า 200 กิโลเมตร จนกระทั่งไปบรรจบกับทิวเขาติติวังซา ซึ่งเป็นทิวเขาหลักในที่ราบสูงมลายู

จุดสูงสุดอยู่ที่เขาหลังคาตึก ด้วยความสูง 1,395 เมตร เนื่องจากทิวเขาเพิ่มระดับความสูงเป็นแนวตรงจากชายฝั่งตะวันตก จึงไม่มีแม่น้ำสำคัญที่อยู่ทางด้านตะวันตกของสันเขา ส่วนทางตะวันออก แม่น้ำใหญ่ที่สุด คือ แม่น้ำพุมดวงและแม่น้ำหลังสวน ทะเลสาบใหญ่ที่สุดที่อยู่บนทิวเขานั้น คือ ทะเลสาบเชี่ยวหลาน อันเป็นที่ตั้งของเขื่อนรัชชประภา โดยมีขนาด 165 ตารางกิโลเมตร อ่าวเทียมในอุทยานแห่งชาติเขาสก หินที่พบบนทิวเขาส่วนใหญ่นั้นเป็นหินปูน ซึ่งนำไปสู่ภูมิศาสตร์คาสต์ของทิวเขาสูงชัน ทิวเขาที่อยู่ทางตะวันตกของสันเขานี้เป็นที่ตั้งของเหมืองดีบุกจำนวนมาก แต่ส่วนใหญ่ได้หมดลงไปแล้ว

เอกสารทางภูมิศาสตร์จำนวนมากจัดให้ทิวเขาภูเก็ตเป็นส่วนหนึ่งของแนวทิวเขาตะนาวศรี

การคุ้มครอง
-----------

พื้นที่ส่วนใหญ่ของทิวเขาได้รับการคุ้มครองในรูปของอุทยานแห่งชาติและพื้นที่คุ้มครองอื่น ๆ ซึ่งมีอุทยานแห่งชาติศรีพังงา เขตรักษาพันธุ์สัตว์ป่าโตนปริวรรต อุทยานแห่งชาติคลองพนม อุทยานแห่งชาติเขาสก เขตรักษาพันธุ์สัตว์ป่าคลองยัน อุทยานแห่งชาติแก่งกรุง เขตรักษาพันธุ์สัตว์ป่าคลองนาคา และ อุทยานแห่งชาติน้ำตกหงาว (เดิมชื่ออุทยานแห่งชาติคลองเพรา)

อ้างอิง
-------

1. ↑  The Physical Geography of Southeast Asia, Avijit Gupta

แหล่งข้อมูลอื่น
---------------

* Geography of the Kra river area[*ลิงก์เสีย*]

| * ด
* ค
* ก
ทิวเขาในประเทศไทย |
| --- |
| 
* จันทบุรี
* ดงพญาเย็น
* แดนลาว
* ตะนาวศรี
* ถนนธงชัย
	+ ถนนธงชัยกลาง
	+ ถนนธงชัยตะวันตก
	+ ถนนธงชัยตะวันออก
* นครศรีธรรมราช
* บรรทัด
* ผีปันน้ำ
	+ ขุนตาน
* พนมดงรัก
* เพชรบูรณ์
* ภูเก็ต
* ภูพาน
* สันกาลาคีรี
* สันกำแพง
* หลวงพระบาง

 |
**วัดหน่อพุทธางกูร** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลพิหารแดง อำเภอเมืองสุพรรณบุรี จังหวัดสุพรรณบุรี

วัดหน่อพุทธางกูร เดิมชื่อว่า **วัดมะขามหน่อ** เพราะมีต้นมะขามใหญ่อยู่ จากการขุดแต่งพบว่าอุโบสถเก่าของวัดนี้สร้างมาตั้งแต่สมัยอยุธยาตอนปลาย แล้วมาบูรณะครั้งใหญ่ในสมัยพระบาทสมเด็จพระนั่งเกล้าเจ้าอยู่หัว เล่าสืบต่อกันมาว่าละแวกวัดนี้เคยเป็นนิวาสถานเดิมของพระเพทราชาแห่งราชวงศ์บ้านพลูหลวง วัดนี้บูรณะโดยชาวลาวที่โดนกวาดต้อนมาเมื่อคราวกบฏเจ้าอนุวงศ์ เมื่อ พ.ศ. 2369 บริเวณที่มีฐานอุโบสถเก่าอยู่ก่อน ต่อมาขุนพระพิมุขข้าหลวงในพระบาทสมเด็จพระนั่งเกล้าเจ้าอยู่หัว จึงได้สร้างวัดขึ้นมาโดยให้ชื่อว่า "วัดมะขามหน่อ" กระทั่งในสมัยพระครูสุวรรณวรคุณ (คำ จนทโชโต) เป็นเจ้าอาวาส จึงได้เปลี่ยนชื่อเป็น "วัดหน่อพุทธางกูร"

อาคารเสนาสนะที่สำคัญ คือ อุโบสถเก่าเป็นอาคารรูปสี่เหลี่ยมผืนผ้าก่ออิฐถือปูนขนาด 3 ห้อง ด้านหน้ามีมุขยื่นออกมามีเสารองรับอยู่ 4 ต้น หน้าบันและส่วนประดับต่าง ๆ เป็นไม้จำหลักงดงาม หลังคามุงกระเบื้องดินเผาปลายมน ฐานอาคารแอ่นโค้งเป็นรูปท้องเรือสำเภา ตามแบบนิยมสมัยอยุธยาตอนปลาย ภายในมีภาพจิตรกรรมฝาผนัง วาดขึ้นโดยนายคำ ช่างหลวงชาวเวียงจันทน์ที่ถูกกวาดต้อนเมื่อคราวกบฏเจ้าอนุวงศ์ เขียนราว พ.ศ. 2391 โดยภาพจิตรกรรมที่วาดนี้เป็นเรื่องเกี่ยวกับพุทธประวัติ ทศชาติชาดก พระเจดีย์จุฬามณี และเทพชุมนุม กรมศิลปากรทำการบูรณะอุโบสถเมื่อ พ.ศ. 2550–2551 และอนุรักษ์ภาพจิตรกรรมฝาผนังในปีเดียวกัน

อ้างอิง
-------

1. ↑  "วัดหน่อพุทธางกูร (วัดมะขามหน่อ)". องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน).
2. ↑  "วัดหน่อพุทธางกูร". จังหวัดสุพรรณบุรี. คลังข้อมูลเก่าเก็บจากแหล่งเดิมเมื่อ 2021-06-10. สืบค้นเมื่อ 2021-06-10.

คอมมอนส์ มีภาพและสื่อเกี่ยวกับ:  
**วัดหน่อพุทธางกูร**
วิลล่าวัฒนา
**วิลล่าวัฒนา** (Villa Vadhana) เป็นพระตำหนักที่ประทับของสมเด็จพระราชชนนีศรีสังวาลย์ สมเด็จพระเจ้าพี่นางเธอ เจ้าฟ้ากัลยาณิวัฒนา สมเด็จพระเจ้าอยู่หัวอานันทมหิดล และสมเด็จพระเจ้าน้องยาเธอ เจ้าฟ้าภูมิพลอดุลยเดช ในประเทศสวิตเซอร์แลนด์

วิลล่าวัฒนา ตั้งอยู่เลขที่ 51 Chamblandes dessusv อยู่ระหว่างถนน Tour Haldimand กับถนน General Guisan เมืองปุยยี นอกเมืองโลซาน เป็นบ้าน 3 ชั้น ขนาด 13 ห้องนอน ตั้งอยู่บนเนินลาดในเนื้อที่ประมาณ 2 ไร่ มีบริเวณและสวนผลไม้ หันหน้าไปทางทะเลสาบเจนีวา (ทะเลสาบเลม็อง) และมองเห็นเทือกเขาแอลป์ สมเด็จพระราชชนนีศรีสังวาลย์ ทรงตัดสินพระทัยย้ายออกจากแฟลตขนาด 3 ห้องนอนที่ เลขที่ 16 ถนนทิสโซ่ต์ เมืองโลซาน เข้ามาอยู่ที่บ้านหลังนี้ ภายหลังการสละราชสมบัติของพระบาทสมเด็จพระปกเกล้าเจ้าอยู่หัว และรัฐบาลได้อัญเชิญพระวรวงศ์เธอ พระองค์เจ้าอานันทมหิดล เสด็จขึ้นครองสิริราชสมบัติ

สมเด็จพระราชชนนีศรีสังวาลย์ทรงเช่าบ้านหลังนี้จากเจ้าของในราคาเดือนละ 8,000 ฟรังก์สวิส โดยเจ้าของยินดีขายบ้านให้ในราคา 96,000 ฟรังก์สวิส แต่ไม่ได้ทรงซื้อไว้ เพราะไม่มีเงินก้อน ทรงย้ายเข้ามาอยู่ที่วิลล่าวัฒนา เมื่อวันที่ 19 สิงหาคม พ.ศ. 2478 และทรงใช้ชีวิตที่นี่เป็นเวลาสิบกว่าปี ทรงตั้งชื่อบ้านหลังนี้ว่า "วิลล่าวัฒนา" ตามพระนามาภิไธย "สว่างวัฒนา" ของสมเด็จพระศรีสวรินทิราบรมราชเทวี พระพันวัสสาอัยยิกาเจ้า และพระนามของสมเด็จพระเจ้าพี่นางเธอ เจ้าฟ้ากัลยาณิวัฒนา

ในปี พ.ศ. 2493 สมเด็จพระราชชนนีศรีสังวาลย์เสด็จออกไปประทับที่แฟลตเลขที่ 19 ถนนอาวองต์ โพสต์ ภายหลังพระราชพิธีราชาภิเษกสมรสระหว่างสมเด็จพระเจ้าอยู่หัวภูมิพลอดุลยเดชกับหม่อมราชวงศ์สิริกิติ์ กิติยากร โดยมีพระประสงค์ให้ทั้ง 2 พระองค์มีความเป็นส่วนพระองค์

ปัจจุบันเจ้าของบ้านได้รื้อบ้านหลังนี้ลง เนื่องจากสภาพทรุดโทรม และสร้างใหม่เป็นอาคารอะพาร์ตเมนต์ 3 ชั้นสำหรับให้เช่าพักอาศัย ตั้งชื่อว่า "อาคารเลขที่ 51" (Chamblandes 51)

วิลล่า วัฒนา หลังใหม่
สร้างเสร็จเมื่อ พ.ศ. 2540
เมื่อสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ทรงสร้างพระตำหนัก 6 ชั้นหลังใหม่ เลขที่ 15 ซอยบ้านดอน ถนนสุขุมวิท 47 ในบริเวณติดต่อกับพระตำหนักเลอดิส ซอยแสงมุกดา ถนนสุขุมวิท 43 แล้วเสร็จเมื่อ พ.ศ. 2540 เพื่อใช้เป็นที่ทรงงานและเป็นที่รับแขก ทรงตั้งชื่อพระตำหนักหลังใหม่ว่า **พระตำหนักวิลล่าวัฒนา** ตามชื่อพระตำหนักที่ทรงใช้ชีวิตมาตั้งแต่ยังทรงพระเยาว์

อ้างอิง
-------

1. 1 2 3  "ท่อง "โลซานน์" ตามรอยพระบาท "พ่อหลวง"". คลังข้อมูลเก่าเก็บจากแหล่งเดิมเมื่อ 2006-07-01. สืบค้นเมื่อ 2008-01-20.
2. 1 2 3 4  สมเด็จพระเจ้าพี่นางเธอ เจ้าฟ้ากัลยาณิวัฒนา. *เจ้านายเล็กๆ - ยุวกษัตริย์*. กรุงเทพ : ซิลค์เวอร์ม บุคส์, พิมพ์ครั้งที่ 6 พ.ศ. 2549. 450 หน้า. หน้า หน้าที่. ISBN 974-7047-55-1
3. 1 2  เอกสารนำเที่ยว[*ลิงก์เสีย*]
4. ↑  สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์. *แม่เล่าให้ฟัง*. กรุงเทพ : Silkworm Books, ค.ศ. 1980. 286 หน้า. หน้า หน้าที่. ISBN 978-974-7551-49-5
5. ↑  ยุพา ชุมจันทร์. *ตามรอยยุวกษัตริย์ สวิตเซอร์แลนด์*. กรุงเทพ : สำนักพิมพ์บ้านพระอาทิตย์, พ.ศ. 2550. 200 หน้า. หน้า หน้าที่. ISBN 978-974-7525-17-5
6. ↑
7. ↑  พระตำหนักเลอดิส "บ้าน" ในสมเด็จพระเจ้าพี่นางเธอฯ[*ลิงก์เสีย*], มติชน, 8 มกราคม พ.ศ. 2551

แหล่งข้อมูลอื่น
---------------

* แผนที่และภาพถ่ายทางอากาศของ วิลล่าวัฒนา
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 46°30′20″N 6°38′34″E﻿ / ﻿46.505637°N 6.642802°E﻿ / 46.505637; 6.642802
**วัดหนองหมู** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลสระพัฒนา อำเภอกำแพงแสน จังหวัดนครปฐม มีเนื้อที่ตั้งวัด 18 ไร่เศษ

วัดหนองหมูเริ่มสร้างวัดด้วยเหตุที่บริเวณนั้นไม่มีวัด วัดที่อยู่ใกล้ที่สุดคือ วัดสระสี่มุม ซึ่งชาวบ้านเดินทางไปด้วยความยากลำบากและมีระยะทางไกล ดังนั้นสมัยหลวงพ่อชุบ (เขียว) สุทิจิโต ชาวบ้านหนองหมูและหนองเทียม ได้ร่วมกันสร้างที่พักสงฆ์ขึ้นที่หมู่บ้านหนองหมู หมู่ที่ 5 โดยมี นายนิพนชัยและนางเพ็ญศรี สระทองหน ได้บริจาคที่ดิน จำนวน 6 ไร่ นายปานและนางพูน สระทองหน ได้บริจาคที่ดิน จำนวน 1 ไร่

จนเมื่อ พ.ศ. 2540 นายสยาม ศรีสันต์ ได้ขออนุญาตสร้างวัด มหาเถรสมาคมประกาศตั้งเป็นวัดขึ้นในพระพุทธศาสนามีนามว่า "วัดหนองหมู" เมื่อวันที่ 9 มกราคม พ.ศ. 2544 ได้รับพระราชทานวิสุงคามสีมาเมื่อวันที่ 26 พฤษภาคม พ.ศ. 2551 โดยมีพระเอียง กิตฺตปาโล เป็นเจ้าอาวาสเมื่อแรกตั้งวัด ต่อมามี พระอธิการทอง ปญฺญาวุฑฺโฒ เป็นเจ้าอาวาส เจ้าอาวาสรูปปัจจุบันคือ พระครูสมุห์ สุรชัย สุรชโย

รายนามเจ้าอาวาส
---------------

* พระอธิการเอียง กิตฺติปาโล พ.ศ. 2544–2547
* พระอธิการทอง ปญฺญาวุฑฺโฒ พ.ศ. 2547–2555
* พระอธิการสมบูรณ์ ปุญฺญาญฺโม พ.ศ. 2555–2556
* พระครูสมุห์ สุรชัย สุรชโย พ.ศ. 2556–

อ้างอิง
-------

1. ↑  "วัดหนองหมู". ศูนย์ข้อมูลกลางทางวัฒนธรรม.
2. ↑  "วัดหนองหมู". คลังข้อมูลเก่าเก็บจากแหล่งเดิมเมื่อ 2022-01-30. สืบค้นเมื่อ 2022-01-30.
3. ↑  "วัดหนองหมู". สำนักงานพระพุทธศาสนาแห่งชาติ.
4. ↑  "วัดหนองหมู". พระสังฆาธิการ.
**วัดหนองหัวแรต** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลแหลมทอง อำเภอหนองบุญมาก จังหวัดนครราชสีมา ปัจจุบันมีพระครูวิมลสารวิสุทธิ์ (แก่น อนคฺโน) ดำรงตำแหน่่งเจ้าอาวาส

วัดหนองหัวแรตตั้งวัดเมื่อ พ.ศ. 2425 ไม่ปรากฏหลักฐานใครเป็นผู้ ได้รับพระราชทานวิสุงคามสีมาเมื่อ พ.ศ. 2522 เริ่มแรกอุโบสถเป็นไม้มีกุฏิสงฆ์มุงด้วยหญ้าคา พอสร้างเสร็จ หลวงพ่อเสือในขณะนั้น ได้นำศรัทธาเจ้าขุนเมือง เจ้าเมืองนำพระพุทธรูป *หลวงพ่อประยูรวงศ์* มาประดิษฐานในอุโบสถ

วัดมีปูชนีย์สถานที่สำคัญ คือ สถูปบูรพาจารย์ เป็นสถานที่เก็บอัฐิของบูรพาจารย์วัดหนองหัวแรต ตั้งแต่ได้มีการสร้างวัดหนองหัวแรตขึ้น โดยสร้างขึ้นระหว่าง พ.ศ. 2528–2530 มีลักษณะเป็นเจดีย์แบบโถคว่ำสีทองบนฐานห้องสี่เหลี่ยมพื้นผ้า ขนาดสูง 19 เมตร ฐานกว้างเป็นสี่เหลี่ยมพื้นผ้า 9 เมตร มีประตูทางเข้าทั้งสี่ด้าน ภายในเก็บอัฐิหลวงปู่มาก หลวงปู่เกษม หลวงปู่ปลั่ง หลวงพ่อเจริญ ภายในจะมีพระพุทธบาทจำลอง พร้อมด้วยการจัดแสดงเครื่องอัฐบริขารของบูรพาจารย์

อ้างอิง
-------

1. ↑  "วัดหนองหัวแรต". พระสังฆาธิการ.
2. ↑  "วัดหนองหัวแรต วัดพัฒนาตัวอย่าง". ศูนย์ข้อมูลกลางทางวัฒนธรรม.
3. ↑  "สถูปบูรพาจารย์วัดหนองหัวแรต". ศูนย์ข้อมูลกลางทางวัฒนธรรม.

คอมมอนส์ มีภาพและสื่อเกี่ยวกับ:  
**วัดหนองหัวแรต**
**วัดหนองโพ** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลหนองโพ อำเภอตาคลี จังหวัดนครสวรรค์ มีที่ดินตั้งวัด เนื้อที่ 71 ไร่ 15.6 ตารางวา พื้นที่ตั้งวัดเป็นที่ราบสูง ปัจจุบัน พระครูนิปุณพัฒนพงศ์ ดำรงตำแหน่งเจ้าอาวาส

วัดหนองโพ เดิมเป็นวัดร้างมาตั้งแต่สมัยอยุธยา ตั้งวัดเมื่อ พ.ศ. 2374 มีต้นโพธิ์ใหญ่อยู่ต้นหนึ่งกิ่งก้านกระจายออกไป 7 กิ่ง ชาวบ้านจึงเรียกนามว่า **วัดสมโภชโพธิ์กระจาย** ต่อมาเปลี่ยนชื่อเป็น "วัดหนองโพ" ให้ตรงตามชื่อบ้าน ได้รับพระราชทานวิสุงคามสีมาเมื่อ พ.ศ. 2458 ภายในวัดมีโรงเรียนประถมศึกษาในวัด 1 แห่ง มีเกจิอาจารย์ คือ พระครูนิวาสธรรมขันธ์ (หลวงพ่อเดิม) เป็นเจ้าอาวาสรูปที่ 5 โดยเฉพาะวัตถุมงคลของท่าน คือ มีดหมอหรือมีดด้ามงา ซึ่งสมัยนี้ เรียกกันใหม่ว่ามีดเทพศาสตรา วัดหนองโพได้สร้างมณฑปที่ประดิษฐานรูปหล่อโลหะของหลวงพ่อพระรูปเหมือนหลวงพ่อเดิมขนาดเท่าองค์จริง มีจัดงานทำบุญประจำปีปิดทอง ไหว้พระรูปเหมือนหลวงพ่อเดิม ในวันขึ้น 13 ค่ำ เดือน 3 ของทุกปี

ภายในวัดหนองโพมีอุโบสถ ศาลาการเปรียญ หอสวดมนต์ และกุฏิ จำนวน 7 หลัง ยังมี *พิพิธภัณฑ์หลวงพ่อเดิม* นำเสนอนิทรรศการเรื่องราวของหลวงพ่อเดิม การจัดแสดงโบราณวัตถุที่พบ ในบริเวณบ้านหนองโพ อายุราว 4,000–8,000 ปีก่อน และการตั้งถิ่นฐานของชาวหนองโพ คัมภีร์ที่ได้รับการจารึกไว้ในสมุดไทยดำ สมุดฝรั่ง ทั้งที่เป็นคัมภีร์วรรณคดี ตำราเรียนการปกครอง พระพุทธศาสนา และกฎหมายฉบับราษฎร์

อ้างอิง
-------

1. ↑  "วัดหนองโพ". สำนักงานพระพุทธศาสนาแห่งชาติ.
2. ↑  "วัดหนองโพ". ศูนย์ข้อมูลกลางทางวัฒนธรรม.
3. ↑  "พาชมและกราบ หลวงพ่อเดิม วัดหนองโพ จ.นครสวรรค์". เทศบาลตำบลหนองบัว.
4. ↑  "วัดหนองโพ". การท่องเที่ยวแห่งประเทศไทย (ททท.).

คอมมอนส์ มีภาพและสื่อเกี่ยวกับ:  
**วัดหนองโพ**
**การปล่อยเทอร์ไมออน** (อังกฤษ: thermionic emission) เป็นการไหลของตัวพาประจุที่ชักนำด้วยความร้อนจากพื้นผิวหรือเหนือกำแพงพลังงานศักย์ (potential-energy barrier) ปรากฏการณ์ดังกล่าวเกิดขึ้นเนื่องจากพลังงานความร้อนที่ให้แก่ตัวพาชนะฟังก์ชันงานของวัสดุ ตัวพาประจุเป็นได้ทั้งอิเล็กตรอนหรือไอออน ซึ่งในเอกสารข้อมูลสมัยก่อนบางทีเรียก "เทอร์ไมออน" หลังการปล่อย ประจุซึ่งมีขนาดเท่ากันและเครื่องหมายตรงข้ามกับประจุรวมจะถูกปล่อยทีแรกจะถูกทิ้งไว้ในบริเวณที่ปล่อย แต่หากอีมิเตอร์เชื่อมกับแบตเตอรี ประจุที่ถูกปล่อยไว้จะถูกประจุที่ปล่อยจากแบตเตอรีทำให้เป็นกลางเมื่อตัวพาประจุเคลื่อนออกจากอีมิเตอร์ และสุดท้ายอีมิเตอร์จะอยู่ในสถานะเดิมก่อนการปล่อย

ตัวอย่างคลาสสิกของการปล่อยเทอร์ไมออน คือ การปล่อยอิเล็กตรอนจากแคโทดร้อนสู่สุญญากาศ (หรือเรียก **การปล่อยอิเล็กตรอนความร้อน**หรือ**ปรากฏการณ์เอดิสัน**) ในหลอดสุญญากาศ แคโทดร้อนอาจเป็นได้ทั้งฟิลาเมนต์โลหะ ฟิลาเมนต์โลหะเคลือบผิว หรือโครงสร้างต่างหากของโลหะหรือคาร์ไบด์หรือโบไรด์ของโลหะทรานซิชัน การปล่อยสุญญากาศจากโลหะมักมีความสำคัญเฉพาะเมื่อมีอุณหภูมิสูงกว่า 1,000 เคลวิน (730 °C)
**วัดหนองโรงรัตนาราม** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลหนองผักนาก อำเภอสามชุก จังหวัดสุพรรณบุรี ที่ดินตั้งวัดมีเนื้อที่ 30 ไร่ 14 ตารางวา

วัดหนองโรงรัตนารามตั้งวัดเมื่อวันที่ 20 พฤษภาคม พ.ศ. 2473 ได้รับพระราชทานวิสุงคามสีมา เมื่อวันที่ 13 กุมภาพันธ์ พ.ศ. 2511 เขตวิสุงคามสีมา กว้าง 40 เมตร ยาว 80 เมตร การศึกษามีโรงเรียนพระปริยัติธรรมแผนกธรรม เปิดสอนเมื่อ พ.ศ. 2497

อาคารเสนาสนะที่สำคัญ ได้แก่ วิหารก่อด้วยอิฐฉาบปูนทรงสี่เหลี่ยมผืนผ้ากว้าง 5 เมตร ยาว 8 เมตร ยังคงมีผนังหุ้มกลองด้านหลังเหลืออยู่ค่อนข้างมากส่วนผนังข้างเหลือเพียงเล็กน้อย ปัจจุบันทางวัดได้ก่อเสริมผนังเพิ่มเติมขึ้น และยังสร้างหลังคาคลุมใหม่ เจดีย์มีสภาพค่อนข้างพังทลายมากตั้งอยู่ด้านหน้าของวิหารองค์เจดีย์เป็นทรงสี่เหลี่ยมย่อมุม มีซุ้มอยู่ 4 ด้าน ส่วนยอดพังทลายมาหมดแล้ว สันนิษฐานว่าเป็นศิลปะอยุธยา อุโบสถ กว้าง 17 เมตร ยาว 20 เมตร สร้างเมื่อ พ.ศ. 2512 ศาลาการเปรียญ กว้าง 24 เมตร ยาว 44 เมตร สร้างเมื่อ พ.ศ. 2536 กุฏิสงฆ์ จำนวน 9 หลัง หอสวดมนต์ กว้าง 11 เมตร ยาว 17.50 เมตร สร้างเมื่อ พ.ศ. 2531 ศาลาอเนกประสงค์ กว้าง 14 เมตร ยาว 24 เมตร และศาลาบำเพ็ญกุศลจำนวน 1 หลัง

อ้างอิง
-------

1. ↑  "วัดหนองโรงรัตนาราม". ระบบภูมิสารสนเทศ แหล่งมรดกทางศิลปวัฒนธรรม.
2. ↑  "วัดหนองโรงรัตนาราม". ศูนย์ข้อมูลกลางทางวัฒนธรรม.

คอมมอนส์ มีภาพและสื่อเกี่ยวกับ:  
**วัดหนองโรงรัตนาราม**
**การปล้นที่นอร์มัล์มสตอร์ย** (อังกฤษ: Norrmalmstorg robbery) เป็นเหตุปล้นธนาคารและวิกฤตตัวประกัน ที่เป็นที่รู้จักดีในฐานะต้นกำเนิดของกลุ่มอาการสต็อกโฮล์ม เหตุการ์ณเกิดขึ้นที่จัตุรัสนอร์มัล์มสตอร์ยในเมืองสต็อกโฮล์ม ประเทศสวีเดน เมื่อเดือนสิงหาคม 1973 และเป็นเหตุการณ์อาชญากรรมแรกในประเทศสวีเดนที่มีการถ่ายทอดสดทางโทรทัศน์ ผู้ก่อเหตุ ยัน-เอริก โอลส์ซันได้หายตัวไปหลังถูกปล่อยตัวชั่วคราวจากเรือนจำ และไปก่อเหตุปล้นพร้อมทั้งจับตัวประกันสี่คนที่ธนาคารในนอร์มัล์มสตอร์ย ขณะพยายามเจรจา รัฐมนตรีกระทรวงยุติธรรมของสวีเดน เลนนาร์ท เยเยอร์ อนุญาตให้อดีตผู้ร่วมเรือนจำและเพื่อนของโอลส์ซัน คลาร์ก โอลอฟซัน นำตัวจากเรือนจำไปยังธนาคาร ซึ่งถึงแม้ว่าโอลอฟซันจะเป็นอาชญากรมายาวนาน แต่ก็เป็นไปได้ยากที่เขาจะสมรู้ร่วมคิดกับโอลส์ซัน ขณะวิกฤตตัวประกันนั้น ตัวประกันได้เกิดความรู้สึกผูกพันกับผู้ก่อเหตุขึ้นมาและพยายามปกป้องผู้ก่อเหตุถึงแม้ว่าจะถูกข่มขู่ฆ่า ท้ายที่สุด เจ้าหน้าที่ตำรวจบุกเข้าไปในธนาคารพร้อมการโจมตีด้วยแก๊สน้ำตาหลังเกิดเหตุได้ 5 วัน และผู้ก่อเหตุยอมแพ้ต่อเจ้าหน้าที่ โอลส์ซันถูกตัดสินจำคุก 10 ปี ในขณะที่โอลอฟซันถูกพ้นจากข้อกล่าวหาในที่สุด

อ้างอิง
-------

1. ↑
2. ↑  Svensson, Per (2016-11-07). *Dramat på Norrmalmstorg: 23 till 28 augusti 1973*. ISBN 9789100169350.

แหล่งข้อมูลอื่น
---------------

* Police photo of hostages and captor of Norrmalmstorg robbery
* Nils Bejerot: The six day war in Stockholm, New Scientist, 1974 เก็บถาวร 2008-05-05 ที่ เวย์แบ็กแมชชีน

พิกัดภูมิศาสตร์: 59°20′00″N 18°04′26″E﻿ / ﻿59.3332°N 18.0740°E﻿ / 59.3332; 18.0740
**วัดหนองใหญ่** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลนาเกลือ อำเภอบางละมุง จังหวัดชลบุรี

วัดหนองใหญ่ตั้งวัดเมื่อ พ.ศ. 2449 มีเรื่องเล่าว่า วัดหนองใหญ่สร้างมาตั้งแต่ก่อนกรุงศรีอยุธยาแตก โดยมีพระผู้ใหญ่องค์หนึ่งชื่อท่าน เจ้าคุณใหญ่ หนีออกจากกรุงศรีอยุธยามากับมหาดเล็กสองผัวเมียมีชื่อว่า ตาเพ่งกับยายมูล สองตายายนี้เป็นมหาดเล็กของสมเด็จพระเจ้าตากสินมหาราช โดยหนีมาทางเรือและได้นำเอาระฆังมาด้วย 1 ลูกแล้วมาแยกกันโดยท่านเจ้าคุณใหญ่ แล้วขึ้นฝั่งที่คลองปึกโบสถ์แล้วทำมาหากินอยู่ที่นาเกลือ ส่วนอท่านเจ้าคุณใหญ่ได้เดินทางมาพบวัดร้างแห่งหนึ่ง จึงได้สร้างวัดนี้ขึ้นชื่อ "วัดหนองใหญ่" เพราะว่าวัดนี้ตั้งอยู่ในที่ต่ำมีหนองใหญ่น้ำท่วมบริบูรณ์ ท่านได้สร้างอุโบสถไม้ หอระฆังที่ท่านำระฆังติดตัวมาด้วย ต่อมาเมื่อมีพระมาอยู่อาศัยด้วยหลายรูป ท่านก็ได้แต่งตั้งให้ท่านพระอาจารย์จันทร์เป็นเจ้าอาวาสแทนท่านและท่านก็ได้ย้ายไปสร้างวัดใหม่ที่ชื่อ วัดหนองเกตุใหญ่ ซึ่งท่านก็นำระฆังติดตัวไปด้วย ต่อมาพระครูตู่ เตชะปัญโญ ได้รับการแต่งตั้งมาเป็นเจ้าอาวาสวัดหนองใหญ่ ได้บูรณะถาวรวัตถุ ต่อมาเกิดน้ำท่วมทำให้อุโบสถชำรุด จึงได้สร้างอุโบสถหลังใหม่ ภายหลังได้มีการยกอุโบสถหลังนี้ให้สูงขึ้นเพราะบริเวณวัดเป็นที่ต่ำ มีน้ำท่วมบ่อย วัดได้รับพระราชทานวิสุงคามสีมาเมื่อ พ.ศ. 2512

วัดหนองใหญ่ประดิษฐานหลวงพ่อโสธรองค์ใหญ่ที่สุดในโลก โดยก่อสร้างมาตั้งแต่ปี พ.ศ. 2537 ขนาดหน้าตักกว้าง 10 เมตร สูง 14 เมตร ตั้งอยู่ด้านหลังอุโบสถ โดยตั้งอยู่บนฐานสูงจากพื้นประมาณ 14 เมตร บันไดทางขึ้นมี 2 ด้าน เป็นบันไดเงินและบันไดทอง ประดับตกแต่งด้วยพญานาคสีเขียวทองมรกตอยู่บนบริเวณราวบันได ฝั่งละ 2 รูป ปากทางขึ้นบันได มีรูปปั้นท้าวเวสสุวรรณยืนเฝ้าบันไดข้างละ 1 องค์

อ้างอิง
-------

1. ↑  "วัดหนองใหญ่ เมืองพัทยา". คลังข้อมูลเก่าเก็บจากแหล่งเดิมเมื่อ 2021-09-16. สืบค้นเมื่อ 2021-09-16.
2. ↑  "รายงานทะเบียนวัดจังหวัดชลบุรี". สำนักงานพระพุทธศาสนาแห่งชาติ.
3. ↑  "วัดหนองใหญ่ พัทยา สร้างหลวงพ่อโสธรองค์ใหญ่ที่สุดในโลก". ผู้จัดการออนไลน์.

คอมมอนส์ มีภาพและสื่อเกี่ยวกับ:  
**วัดหนองใหญ่**
ทหารเยอรมันของกองพลแฮร์มัน เกอริง ได้วางที่ด้านหน้าของ พาลาซโซ เวเนเซีย ในกรุงโรม ในปี ค.ศ. 1944 ด้วยภาพวาดที่เอามาจากห้องสมุด del Museo Nazionale di Napoli ก่อนที่กองกำลังฝ่ายสัมพันธมิตรจะเดินทางมาถึงในเมือง. ภาพวาด Carlo III di Borbone che visita il papa Benedetto XIV nella coffee-house del Quirinale a Roma โดย Giovanni Paolo Panini (Museo di Capodimonte inv. Q 205)
**การปล้นสะดมของนาซี** หมายถึงการโจรกรรมงานศิลปะและสิ่งของอื่นๆที่ถูกขโมยอันเป็นผลมาจากการสะดมทรัพย์สินอย่างเป็นระบบในประเทศยุโรป ในช่วงยุคสมัยไรช์ที่สามโดยเจ้าหน้าที่ตัวแทนที่ทำหน้าที่ในนามของพรรคนาซีของเยอรมนี การปล้นสะดมได้เกิดขึ้นตั้งแต่ปี ค.ศ. 1933 จนกระทั่งสิ้นสุดในสงครามโลกครั้งที่สอง โดยเฉพาะอย่างยิ่งคือหน่วยกองกำลังทหารที่รู้จักกันคือ Kunstschutz แม้ว่าการปล้นสะดมส่วนใหญ่ที่ยึดได้มาในช่วงสงคราม ในส่วนที่เพิ่มเติมคือทองคำ เงิน และสกุลเงินตรา วัตถุทางวัฒนธรรมที่มีความสำคัญอย่างยิ่งยังถูกขโมยไป รวมทั้งภาพวาด เครื่องชามเซรามิค หนังสือ และสมบัติทางศาสนา แม้ว่าวัตถุเหล่านี้ส่วนใหญ่จะได้รับการกู้คืนโดยเจ้าหน้าที่ตัวแทนของโครงการอนุสรณ์สถาน ค้นหาศิลปะ และหอจดหมายเหตุ(MFAA, ยังเป็นที่รู้จักกันคือ **คนพิพิธภัณฑ์** (Monuments Men)) ในนามของฝ่ายสัมพันธมิตร ทันทีในช่วงหลังสงคราม มีหลายชิ้นยังคงหายสาปสูญอยู่ มีความพยายามในระดับนานาชาติเพื่อระบุการปล้นสะดมของนาซีที่ยังคงไม่ชัดเจนด้วยวัตถุประสงค์ในการส่งคืนวัตถุให้กับเจ้าของ ครอบครัว หรือแต่ละประเทศที่มีความถูกต้องโดยชอบธรรมของพวกเขา
**วัดหนองอารี** เดิมชื่อ **วัดหนองอารีย์สัมพันธ์มาลา** ตั้งอยู่เลขที่ 1 ม.1 ต.ดินแดง อ.ไพรบึง จ.ศรีสะเกษ สังกัดสงฆ์มหานิกาย มีเนื้อที่11 ไร่ 1 งาน 16 ตารางวา โฉนดที่ดิน439 นับว่าเป็นวัดที่เก่าแก่แห่งหนึ่ง ของจังหวัดศรีสะเกษ จากตำราโบราณและคนเฒ่าคนแก่ในหมู่บ้านได้กล่าวว่า ไม่รู้ว่าสร้างขึ้นเมื่อใด ใครเป็นผู้สร้าง เพราะเกิดมาก็ได้พบเห็น วัดและโบสถ์อยู่แล้ว แต่สันนิฐานว่า สร้างขึ้นประมาณพ.ศ. 2410 (ปลายรัชสมัย พระบาทสมเด็จพระจอมเกล้าเจ้าอยู่หัว รัชกาลที่4) ได้รับพระราชทานวิสุงคามสีมา เมื่อวันที่ 17 มกราคม 2435 เขตวิสุงคามสีมา กว้าง 10 เมตร ยาว 15 เมตร มีศาสนาสถานที่สำคัญคืออุโบสถเป็นอาคารทรงไทยเดิม มีลักษณะพิเศษคือมีประตูทางเข้า-ออก ทางเดียว ซึ่งมีไม่กี่แห่งในจังหวัดศรีสะเกษ ปัจจุบันได้มีการบูรณะปฏิสังขรณ์ตามรูปแบบโครงสร้างเดิม เพื่อเป็นคงความเป็นเอกลักษณ์คงความสวยงามและเป็นแหล่งศึกษาศาสนสถานสำหรับผู้สนใจได้เที่ยวชม เนื่องจากยังไม่เป็นที่รู้จักเท่าที่ควร ปัจจุบันมี พระครูพินิจธรรมวิชัย เป็นเจ้าอาวาส

ปูชนียวัตถุที่สำคัญ
-------------------

อุโบสถก่อนการบูรณะปฏิสังขรณ์
* อุโบสถ สร้างเมื่อปี พ.ศ. 2410

พระพุทธรูปปางสมาธิ พระยาสุนทรเทพระบำ สร้างถวาย เมื่อปี พ.ศ. 2479
* พระพุทธรูปปางสมาธิ ประดิษฐานภายในกุฏิสามัคคีธรรม จัดสร้างโดย พระยาสุนทรเทพระบำ (เปลี่ยน สุนทรนัฏ) ผู้รับราชการในกรมดนตรี สังกัดกรมมหาดเล็ก ในพระบาทสมเด็จพระมงกุฎเกล้าเจ้าอยู่หัว สร้างถวายเมื่อปี พ.ศ. 2479 เจ้าอาวาสวัดขณะนั้นได้พาชาวบ้านเดินทางไปรับพระพุทธรูปที่สถานีรถไฟศรีสะเกษ ใช้โคเทียมเกวียนเป็นยานพาหนะในการเดินทางผ่านเส้นทางบ้านดวนใหญ่ อ.วังหิน เข้าตัวเมืองศรีสะเกษ

ลำดับเจ้าอาวาส
--------------

พระครูพินิจธรรมวิชัย (ชม ชยธมฺโม)เจ้าอาวาสวัดหนองอารี
* รูปที่ 1 พระอุปัชฌาย์แทน ขันวงษ์ ไม่ปรากฏปี พ.ศ.- 2468
* รูปที่ 2 พระอธิการพิมพ์ ทวี พ.ศ. 2468 - 2475
* รูปที่ 3 พระอยู่ อจินโณ พ.ศ. 2475 - 2477
* รูปที่ 4 พระไฮ ชินกโร พ.ศ. 2477 - 2482
* รูปที่ 5 พระสี สุภัทโธ พ.ศ. 2482 - 2485
* รูปที่ 6 พระแนม รตนยาโณ พ.ศ. 2485 - 2488
* รูปที่ 7 พระอธิการคำ คุนุตตฺโม พ.ศ. 2488 - 2491
* รูปที่ 8 พระอุปัชฌาย์อุทัย ฐิตธมฺโม พ.ศ. 2491 - 2506
* รูปที่ 9 พระอธิการอุปคุต วรปญฺโญ พ.ศ. 2506 - 2508
* รูปที่ 10 พระอุปัชฌาย์โฮม อุชุจารี พ.ศ. 2508 - 2516
* รูปที่ 11 พระครูธรรมสารกิตติคุณ (โปก) พ.ศ. 2516 - 2537
* รูปที่ 12 พระครูวาปีวิหารกิจ (สิงห์) พ.ศ. 2537 - 2551
* รูปที่ 13 พระครูพินิจธรรมวิชัย (ชม) พ.ศ. 2551 - ปัจจุบัน

การเดินทาง
----------

การเดินทางไปวัดวัดหนองอารี (อยู่ห่างจากตัวเมืองศรีสะเกษประมาณ 35 กิโลเมตร) เดินทางจากตัวเมืองศรีสะเกษ ผ่านถนนสาย ศรีสะเกษ - กันทรลักษ์ (ทางหลวงจังหวัดหมายเลข 3001) ออกจากตัวเมือง ประมาณ 7 กิโลเมตร ให้เลี้ยวขวา ทางเข้า อสมท.ศรีสะเกษ (ทางหลวงชนบทหมายเลข 3015) เดินทางอีกประมาณ 28 กิโลเมตร ถึงวัดหนองอารี

แหล่งข้อมูลอื่นๆ
----------------

* เพจวัดหนองอารี จ.ศรีสะเกษ
**โรงเรียนอัลฟุรกอนศึกษา** ตั้งอยู่ เลขที่ 98, ม.1, ต.ลาดบัวหลวง, อ.ลาดบัวหลวง, จ.พระนครศรีอยุธยา 13230, โทร: 035-782245, 035-782246, 081-702 2275

ประวัติ
-------

โรงเรียนอัลฟุรกอนศึกษาได้รับใบอนุญาตให้เปิดเป็นโรงเรียนสอนศาสนาและภาษาอาหรับ ตั้งแต่วันที่ 29 พฤศจิกายน 2538 บนเนื้อที่ 5 ไร่ ซึ่งได้รับบริจาคจากผู้มีจิตศรัทธาคือ ฮัจญะฮฺมัยมูนะฮฺ ขุนทอง (ร่อฮิมะฮัลลอฮฺ) มีอิหม่ามเชคอาลี อีซา (ร่อฮิมะฮุลลอฮฺ) เป็นผู้อำนวยการสอน และริเริ่มกิจการ พร้อมทั้งได้รับเงินบริจาคจากพี่น้องมุสลิมผู้มีจิตศรัทธาหลายท่านที่ให้การสนับสนุน ทำให้กิจการดำเนินไปด้วยดีโรงเรียนอัลฟุรกอนศึกษา เป็นโรงเรียนประจำ มีทั้งนักเรียนชายและหญิง แรกเริ่มอาคารเรียนเป็นเพียงอาคารไม้ 2 ชั้น มี 6 ห้องเรียน มีหอพักนักเรียนหญิง เป็นอาคารคอนกรีตเสริมเหล็กสูง 4 ชั้น มีทั้งหมด 8 ห้อง
ส่วนหอพักนักเรียนชายพักรวมกันอยู่ใต้มัสยิด ซึ่งอยู่ด้านหน้าของโรงเรียน

ต่อมาเมื่อมีนักเรียนเพิ่มมากขึ้น หอพักและห้องเรียนไม่สามารถรองรับนักเรียนเข้าใหม่ได้เพียงพอ ทางโรงเรียนจึงได้สร้างอาคารเรียนหลังใหม่ขึ้นอีกหลังหนึ่ง เป็นอาคารคอนกรีตเสริมเหล็ก 4 ชั้น เมื่อวันที่ 31 ตุลาคม 2541
ชั้นบนของอาคารเป็นที่พักอาศัยของนักเรียนชาย ชั้น 2 และ 3 เปิดเป็นห้องเรียน มีทั้งหมด 9 ห้อง ชั้นล่างเป็นห้องโถงอเนกประสงค์ แบ่งเป็นห้องธุรการ ห้องพักครู และห้องพยาบาล ส่วนหอพักนักเรียนหญิงจากอาคารไม้ที่เคยใช้เป็นที่ทำการสอน ได้เปลี่ยนเป็นหอพักหญิง เนื่องจากอาคารเดิมรองรับนักเรียนหญิงได้ไม่เพียงพอ

สัญลักษณ์โรงเรียน
-----------------

*ความหมายของตราสัญลักษณ์* **ความรู้คือประทีป العِــلـْـمُ نــُورٌ**

อาคารโรงเรียนอัลฟุรกอนศึกษา
* **หนังสือ** *หมายถึง* ความรู้อันมากมายทั้งที่มาจากอัลกุรอาน และซุนนะฮฺของท่านร่อซูล (ศ็อลล้อลลอฮุอะลัยฮิวะซัลลัม)
* **ดวงอาทิตย์** *หมายถึง* แสงสว่าง หรือประทีป
* **แสงที่ส่องออกมาจากดวงอาทิตย์** *หมายถึง* ความรู้ที่ศึกษาเล่าเรียนมานั้นส่องสว่างเป็นประโยชน์ทั้งกับผู้เรียน และสังคมโดยรอบ

### ปรัชญาการศึกษา

***รู้จริง ยืนหยัด จริยธรรมดี มีวินัย***

* **รู้จริง** *หมายถึง* การศึกษาเรียนรู้เกี่ยวกับศาสนา และภาษาอาหรับอย่างแตกฉาน

* **ยืนหยัด** *หมายถึง* การยืนหยัดอยู่บนแนวทางที่ถูกต้อง ทั้งในเรื่องของศาสนา และการดำเนินชีวิตประจำวัน

* **จริยธรรมดี** *หมายถึง* การปฏิบัติตนตามมารยาทอิสลามที่ดีงาม อ่อนน้อมถ่อมตน

* **มีวินัย** *หมายถึง* การดำรงชีวิตอย่างมีวินัย มีความรับผิดชอบทั้งต่อตนเอง และผู้อื่น

อ้างอิง
-------
ปาฏิหาริย์ร้านชำของคุณนามิยะ (ナミヤ雑貨店の奇蹟) เป็นนวนิยายจากประเทศญี่ปุ่นประพันธ์โดย ฮิงาชิโนะ เคโงะ ภายใต้สำนักพิมพ์ สำนักพิมพ์คะโดะกะวะ และได้ถูกแปลเป็นภาษาไทยโดย กนกวรรณ เกตุชัยมาศ ภายใต้สำนักพิมพ์ น้ำพุสำนักพิมพ์ จำนวน 512 หน้า

เรื่องย่อ
---------

ในความเงียบสงัดยามวิกาล หัวขโมยสามคนก่อเหตุและเข้าไปซ่อนตัวในร้านชำร้าง ทันใดนั้นก็มีจดหมายลึกลับสอดเข้ามาทางช่องประตู ใครบางคนเขียนเล่าปัญหาชีวิตและขอคำแนะนำจากเจ้าของร้านชำ หัวขโมยทั้งสามจึงนึกสนุกและสวมรอยเขียนตอบเอง แต่จู่ ๆ จดหมายที่เขียนก็หายวับไป...แทนที่ด้วยจดหมายฉบับใหม่ ปรากฏว่าจดหมายที่ว่านั้นถูกส่งมาจากอดีตเมื่อ 40 ปีก่อน พวกเขาสงสัยว่าร้านชำแห่งนี้น่าจะมีกลไกบางอย่าง ทำให้ติดต่อกับคนในอีกยุคสมัยได้ และคนที่น่าจะรู้ ความลับนี้ก็คือ คุณนามิยะ เจ้าของร้าน แต่ปัญหาคือเขาจากโลกนี้ไปหลายสิบปีแล้ว เมื่อมิติแห่งกาลเวลามาบรรจบ... ร้านชำที่เคยช่วยเหลือผู้คนมากมายผ่านจดหมาย จะทำให้ปาฏิหาริย์เกิดขึ้นอีกครั้งได้หรือไม่

ตัวละคร
-------

**อัตสึยะ -** หัวหน้ากลุ่มของแก็งค์เด็กสามคนจากสถานรับเลี้ยงเด็กกำพร้า มีความเย็นชาต่อการเขียนจดหมายตอบกลับ

**โคเฮ -** เพื่อนของอัตสึยะจากสถานรับเลี้ยงเด็กกำพร้า มีความอ่อนไหวและคอยเป็นสื่อกลางระหว่างอัตสึยะและโชตะ

**โชตะ -** เพื่อนของอัตสึยะจากสถานรับเลี้ยงเด็กกำพร้า ค่อนข้างเอาแต่ใจและมักมีความขัดแย้งกับอัตสึยะ

**นามิยะ ยูจิ -** เจ้าของร้านขายของชำนามิยะ ผู้ตอบจดหมายปรึกษาปัญหากลุ้มใจที่ถูกส่งมาที่ร้านในขณะเดียวกันก็ต้องต่อสู้กับมะเร็งตับอ่อนของตนเองด้วย

ภาพยนตร์
--------

#### เวอร์ชันญี่ปุ่น

เวอร์ชันญี่ปุ่นกำกับการแสดงโดย ฮิโรกิ ริวอิจิ กำหนดฉายเมื่อวันที่ 23 พฤษจิกายน 2017

* ยามาดะ เรียวสึเกะ รับบทเป็น อัตสึยะ
* มุราคามิ นิจิโร รับบทเป็น โชตะ
* ซาโต้ คานิชิโระ รับบทเป็น โคเฮ
* นิชิดะ โทชิยูกิ รับบทเป็น นามิยะ ยูจิ
* โอโนะ มาจิโกะ รับบทเป็น ทามูระ ฮารุมิ
* ฮายาชิ เคนโตะ รับบทเป็น มัตสึโอกะ คัตสึโร
* นารุมิ ริโกะ รับบทเป็น มินาซึกิ อากิโกะ
* คาโดวากิ มูกิ รับบทเป็น เซริ
* ฮากิวาระ มาซาโตะ รับบทเป็น นามิยะ ทาคายูกิ
* โคบายาชิ คาโอรุ รับบทเป็น มัตสึโอกะ ทาเคโอะ
* ซูซุกิ ริโอะ รับบทเป็น เซริ (วัยเด็ก)
* ยามาชิตะ ริโอะ รับบทเป็น คาวาบิ เมโกะ
* โยชิยูกิ คาซึโกะ รับบทเป็น ทามูระ ฮิเดโยะ
* แพนตะ รับบทเป็น มินาซึกิ โยชิคาสึ
* เทซึกะ โทรุ รับบทเป็น มิสเตอร์คาริยะ

#### เวอร์ชันจีน

เวอร์ชันจีนจัดทำโดย Emperor Motion Pictures และ Wanda Media กำหนดฉายเมื่อวันที่ 29 ธันวาคม 2017 แสดงนำโดย แจ็คกี้ ชาน

อ้างอิง
-------

1. ↑  ปาฏิหาริย์ร้านชำของคุณนามิยะ , กนกวรรณ เกตุชัยมาศ , น้ำพุสำนักพิมพ์. พ.ศ. 2561
**No true Scotsman** (แปลว่า ไม่มีชาวสกอตแท้) เป็นเหตุผลวิบัติอรูปนัย (informal fallacy คือไม่ใช่วิบัติตามวิธีทางตรรกศาสตร์) เป็นวิธีการ "เฉพาะกิจ" ที่ทำให้สิ่งที่ตนกล่าวยืนยันไม่เป็นเท็จ 
คือ เมื่อมีการแสดงให้เจ้าของคำเห็นตัวอย่างที่ไม่ตรงกับคำกล่าวของตน (เช่นคำของเจ้าของว่า "ไม่มีชาวสกอตที่ไหนทำแบบนี้หรอก [no Scotsman would do such a thing]")
แทนที่จะปฏิเสธว่าตัวอย่างนั้นไม่เป็นจริง หรือยอมว่าคำกล่าวของตนนั้นอาจไม่เป็นจริง 
เจ้าของก็จะเปลี่ยนคำกล่าวเพื่อยกเว้นกรณีนั้นหรือกรณีต่าง ๆ ที่คล้ายกับกรณีนั้นเป็นพิเศษโดยใช้วาทศิลป์ 
โดยไม่ได้อ้างอิงหลักการอะไร ๆ เลย (เช่นแก้ว่า "ไม่มีชาวสกอต*แท้*ที่ไหนทำแบบนี้หรอก [no *true* Scotsman would do such a thing]") 
วิธีการนี้ยังเป็นเทคนิคที่สามารถใช้ตั้งข้อแม้ต่าง ๆ ที่ไม่จำเป็นอีกด้วย

ตัวอย่าง
--------

ตัวอย่างง่าย ๆ ของเหตุผลวิบัตินี้ก็คือ

นาย ก: "ไม่มีชาวสกอตที่ไหนใส่น้ำตาลในข้าวต้มของตนหรอก"
นาย ข: "ผมก็เป็นคนสกอตเหมือนกัน และผมก็ใส่น้ำตาลในข้าวต้มของผมด้วย"
นาย ก: "เออ... ไม่มีชาวสกอต*แท้*ที่ไหนใส่น้ำตาลในข้าวต้มของตนหรอก"
ตัวอย่างที่ยกมาเกี่ยวกับการเมืองก็คือคำที่อ้างว่า "ไม่มีประเทศประชาธิปไตยที่ไหนที่จะเริ่มสงครามหรอก"
แล้วแยกแยะระหว่างประชาธิปไตยที่ "สมบูรณ์" หรือ "แท้" ซึ่งไม่เริ่มสงคราม
กับประชาธิปไตย "ใหม่" ซึ่งอาจจะทำการเริ่มสงคราม

กำเนิดของคำ
-----------

การใช้คำนี้เริ่มโดยนักปรัชญาชาวอังกฤษชื่อว่า แอนโทนี ฟลู ผู้ได้เขียนไว้ว่า

> ขอให้ลองจินตนาการถึงนายเฮมิช แมกดอนัลด์ ผู้เป็นคนสกอต
> 
> 
> ผู้นั่งลงอ่านหนังสือพิมพ์*ข่าวกลาสโกว์รับอรุณ* 
> แล้วพบหัวพาดข่าวว่า "ไอ้บ้ากามย่านไบรตัน (ในประเทศอังกฤษ) เอาอีกแล้ว" 
> นายเฮมิชตะลึงใจจนถึงกับประกาศว่า "ไม่มีชาวสกอตที่ไหนทำแบบนี้หรอก"
> ในวันต่อมา นายเฮมิชก็ได้มานั่งอ่านหนังสือพิมพ์อีก
> แต่คราวนี้ กลับพบข่าวของคนแอเบอร์ดีน (ในประเทศสกอตแลนด์)
> ซึ่งมีพฤติกรรมโหดเหี้ยมที่ทำให้ "ไอ้บ้ากามย่านไบรตัน" เป็นเหมือนกับสุภาพบุรุษ
> คือ หลักฐานใหม่นี้ชี้ให้เห็นว่า นายเฮมิชมีความคิดเห็นที่ไม่ถูกต้อง แต่ว่า (คุณคิดว่า) เขาจะสามารถรับความผิดพลาดนี้ไหม 
> 
> 
> แทบจะไม่มีโอกาส (ดังนั้น) คราวนี้ เขาก็เลยกล่าวว่า "ไม่มีชาวสกอต*แท้*ที่ไหนทำแบบนี้หรอก"
> 
>

ดูเพิ่ม
-------

* คำให้การพิเศษ

เชิงอรรถและอ้างอิง
------------------

1. ↑  No True Scotsman, *Internet Encyclopedia of Philosophy*
2. ↑  Flew, Antony (1975), *Thinking About Thinking: Do I Sincerely Want to Be Right?*, London: Collins Fontana, ISBN 978-0-00-633580-1
3. ↑  Pinker, Steven (2003). *How the Mind Works*. Hukilau.
4. ↑  David P. Goldman. "No true Scotsman starts a war" เก็บถาวร 2019-01-05 ที่ เวย์แบ็กแมชชีน, *Asia Times Online*, Jan 31, 2006
5. ↑  Flew, Antony (1975), *Thinking About Thinking: Do I Sincerely Want to Be Right?*, London: Collins Fontana, ISBN 978-0-00-633580-1
6. ↑  "Obituary: Professor Antony Flew", *The Scotsman*, 16 April 2010
**ราชวิถีเวิร์ดพีซี** (อังกฤษ: Rajavithi Word PC) หรือเรียกอย่างไม่เป็นทางการว่า *ราชวิถีเวิร์ดพีซี*, *เวิร์ดราชวิถี* หรือ *RW* เป็นโปรแกรมประมวลคำ ทำงานบนระบบปฏิบัติการเอ็มเอสดอส สร้างขึ้นโดยชมรมไมโครคอมพิวเตอร์ โรงพยาบาลราชวิถี นำโดยนายแพทย์ชุษณะ มะกรสาร เมื่อ พ.ศ. 2526 พัฒนาอย่างต่อเนื่องจนถึง พ.ศ. 2536 รุ่นล่าสุดอยู่ที่รุ่น 2.4 โปรแกรมนี้มีการนำมาใช้สอนเป็นหลักสูตรวิชาคอมพิวเตอร์เบื้องต้นในสถานศึกษาด้วย

ประวัติ
-------

ราชวิถีเวิร์ดพีซี พัฒนาขึ้นโดยชมรมไมโครคอมพิวเตอร์ โรงพยาบาลราชวิถี นำโดยนายแพทย์ชุษณะ มะกรสาร เมื่อ พ.ศ. 2526
และออกเผยแพร่สู่ผู้ใช้ครั้งแรก เมื่อ เมษายน พ.ศ. 2529 และได้มี รุ่น 1.1 และ 1.2 ออกมาในเวลาถัดมาไม่นาน ซึ่งรุ่น 1.1 และ 1.2
เพิ่มขีดความสามารถในการพิมพ์ แต่ไม่มีการแก้ไขในส่วนของโปรแกรมแก้ไขข้อความแต่อย่างใด ราชวิถีเวิร์ดพีซี รุ่น 1.x
สามารถใช้กับการ์ดแสดงผลแบบโมโนโครมที่ดัดแปลงใส่รอมอักขระภาษาไทยลงไป หรือการ์ดภาษาไทย เท่านั้น

รุ่น 2.0 พัฒนาขึ้นให้สามารถใช้กับการ์ดแสดงผลแบบ VGA และ EGA ในภาวะข้อความ และการ์ดแสดงผลแบบ Hercules ในภาวะกราฟิก ได้
เพิ่มความสามารถในการพิมพ์ ซึ่งได้นำออกเผยแพร่เมื่อ ตุลาคม พ.ศ. 2533

รุ่น 2.1 พัฒนาให้สามารถแสดงผลในภาวะกราฟิกกับการ์ดแสดงผลแบบ VGA และ EGA ได้ ออกเผยแพร่เมื่อ 15 กันยายน พ.ศ. 2534

รุ่น 2.2 เป็นรุ่นสำหรับใช้ภายใน ไม่ได้ออกเผยแพร่

รุ่น 2.3 พัฒนาให้สามารถแสดงสีในภาวะกราฟิก เมื่อใช้กับการ์ดแสดงผลแบบ VGA ได้ สามารถเปิดแฟ้มข้อมูลได้ครั้งละ 2 แฟ้มข้อมูล
และสามารถสร้างไฟล์สำรอง ซึ่งมีนามสกุล .bak โดยอัตโนมัติเมื่อทำการบันทึก โดยรุ่นนี้มีเมนูแบบดรอปดาวน์ เพื่อความสะดวกของผู้เริ่มใช้โปรแกรม
นำออกเผยแพร่เมื่อ 2 สิงหาคม พ.ศ. 2535

ข้อจำกัด
--------

ราชวิถีเวิร์ดพีซีมีข้อจำกัดในด้านขนาดไฟล์เอกสาร ที่มีความยาวได้ไม่เกิน 64 กิโลไบต์

ความต้องการของระบบ
------------------

* ไมโครคอมพิวเตอร์ 16 บิต แบบ IBM PC compatible
* หน่วยความจำอย่างน้อย 256 กิโลไบต์
* การ์ดแสดงผลภาษาไทย (การ์ดภาษาไทย) หรือ การ์ดแสดงผลแบบ Hercules, EGA และ VGA
* เครื่องขับแผ่นบันทึกแบบอ่อนอย่างน้อย 1 ตัว
* เครื่องพิมพ์
* จอภาพแบบสีหรือแบบโมโนโครม

อ้างอิง
-------

* เอกสารคู่มือ PREFACE และ README.FST ซึ่งมาพร้อมกับโปรแกรมราชวิถีเวิร์ดพีซี(สาธารณสมบัติ)
**ปาดบ้าน** (ชื่อวิทยาศาสตร์: *Polypedates leucomystax*) เป็นปาดชนิดหนึ่ง จัดอยู่ในวงศ์ปาดโลกเก่า (Rhacophoridae)

มีความสามารถปรับเปลี่ยนสีได้ตามสภาพแวดล้อมที่อยู่อาศัยทั้งขาว, เหลือง, เทา, ชมพู, น้ำตาล จนถึงน้ำตาลเข้มออกดำ ปลายนิ้วทั้งหมดเป็นปุ่มกลม มีแผ่นยึดเป็นพังผืดระหว่างนิ้วเฉพาะขาหลังเท่านั้น ตีนเหนียวสามารถเกาะติดกับผนังได้ บริเวณด้านหลังระหว่างลูกตาผิวหนังจะแบนราบจนติดกับกะโหลก และมีลายเข้มคล้ายนาฬิกาทรายอยู่บนท้ายทอยพาดมาจนถึงหัวไหล่

พบได้ทั่วไปในทวีปเอเชีย ตั้งแต่บังกลาเทศ, บรูไน, กัมพูชา, จีน, อินเดีย, อินโดนีเซีย, ลาว, มาเลเซีย, เมียนมาร์, เนปาล, ฟิลิปปินส์, สิงคโปร์, ไทย, เวียดนาม และเป็นไปได้ว่าอาจมีที่ภูฏานด้วย อีกทั้งมีการนำเข้าไปในญี่ปุ่น สำหรับในประเทศไทยพบได้ทั่วทุกภาค 

ปาดบ้าน มีความสามารถปรับตัวได้ดีให้เข้ากับสภาพแวดล้อมทั้งที่เป็นสภาพในธรรมชาติ เช่น ป่าดิบทึบ, หนองน้ำ, ทุ่งหญ้า หรือแม้กระทั่งสภาพแวดล้อมแบบในเมือง

รูปภาพ
------

* ปาดบ้านกับสีสันที่หลากหลายปาดบ้านกับสีสันที่หลากหลาย
* ไข่ที่อยู่ในก้อนฟองใกล้แหล่งน้ำไข่ที่อยู่ในก้อนฟองใกล้แหล่งน้ำ
* ขณะยังเป็นปาดวัยอ่อนขณะยังเป็นปาดวัยอ่อน
* ตัวเมียในสภาพโตเต็มวัยตัวเมียในสภาพโตเต็มวัย
* ตัวผู้ในสภาพโตเต็มวัยตัวผู้ในสภาพโตเต็มวัย
* เกาะติดกับผนังปูนเกาะติดกับผนังปูน

อ้างอิง
-------

1. ↑  Diesmos, A. et al. (2004). *Polypedates leucomystax*. In: IUCN 2013. IUCN Red List of Threatened Species. Version 2013.2. www.iucnredlist.org. Downloaded on 01 December 2013.
2. ↑  : Polypedates leucomystax "ปาดบ้าน". สยามเอนซิส. 23 June 2011. สืบค้นเมื่อ 4 January 2015. `{{cite web}}`: ตรวจสอบค่า `|url=` (help)

คอมมอนส์ มีภาพและสื่อเกี่ยวกับ:  
***Polypedates leucomystax***

แหล่งข้อมูลอื่น
---------------

 ข้อมูลที่เกี่ยวข้องกับ Polypedates leucomystax ที่วิกิสปีชีส์
ธงประจำรัฐสเปนระหว่าง ค.ศ. 1936–1938
ธงประจำรัฐสเปนระหว่าง ค.ศ. 1938–1945
**กลุ่มแห่งชาติ** (สเปน: *bando nacional*) หรือ **กลุ่มก่อการกำเริบ** (*bando sublevado*) เป็นฝ่ายสำคัญฝ่ายหนึ่งในสงครามกลางเมืองสเปนระหว่าง ค.ศ. 1936–1939 ประกอบด้วยกลุ่มการเมืองหลายกลุ่มที่สนับสนุนรัฐประหารสเปนในเดือนกรกฎาคม ค.ศ. 1936 (เพื่อต่อกรกับสาธารณรัฐสเปนที่ 2) ซึ่งรวมถึงกลุ่มฟาลังเฆ, พรรคเซดา และกลุ่มอัลฟอนซิสตาและกลุ่มการ์ลิสตา (กลุ่มผู้เรียกร้องสิทธิราชบัลลังก์ซึ่งเป็นคู่แข่งกันเอง) กลุ่มเหล่านี้ทั้งหมดได้รวมเข้ากับฟาลังเฆใน ค.ศ. 1937 นายพลฟรันซิสโก ฟรังโก หนึ่งในผู้นำหลัก (*caudillo*) ของรัฐประหาร ค.ศ. 1936 จะเป็นผู้นำฝ่ายนี้ตลอดสงคราม และต่อมาจะกลายเป็นผู้เผด็จการแห่งสเปนระหว่าง ค.ศ. 1939–1975

คำว่า "[กลุ่ม] แห่งชาติ" (*nacional*) ได้รับการบัญญัติโดยโยเซ็ฟ เกิบเบิลส์ เพื่อจะสร้างภาพว่าความช่วยเหลือของนาซีเยอรมนีแก่ทหารกลุ่มก่อการกำเริบนั้นมีความชอบธรรม หลังจากคณะผู้แทนลับจากสเปนซึ่งนำโดยร้อยเอก ฟรันซิสโก อาร์รันซ์ ได้เข้าพบเพื่อร้องขอทรัพยากรและยุทธภัณฑ์เมื่อวันที่ 24 กรกฎาคม ค.ศ. 1936 บรรดาผู้นำกลุ่มก่อการกำเริบซึ่งก่อนหน้านี้ได้รับการขนานนามว่าเป็น "นักรบครูเสด" โดยเอนริเก ปลา อี เดนิเอล มุขนายกแห่งซาลามังกา —และยังใช้คำว่า "ครูเสด" (*Cruzada*) เรียกการรณรงค์ของพวกเขา— เริ่มชอบคำนี้ขึ้นมาทันที

คำว่า "กลุ่มแห่งชาติ" —เช่นเดียวกับคำว่า "พวกแดง" (*rojos*) ที่ฝ่ายนี้ใช้เรียกกลุ่มนิยมสาธารณรัฐ— ถูกผู้แต่งบางคนพิจารณาว่าเป็นศัพท์ที่เชื่อมโยงกับโฆษณาชวนเชื่อของฝ่ายนี้ ตลอดช่วงสงครามกลางเมืองสเปน ผู้ที่ใช้ศัพท์ "กลุ่มแห่งชาติ" ส่วนใหญ่จะเป็นสมาชิกและผู้สนับสนุนกลุ่มก่อการกำเริบ ในขณะที่ฝ่ายตรงข้ามจะใช้คำว่า "พวกฟาสซิสต์" (*fascistas*) หรือ "พวกกลุ่มกบฏ" (*facciosos*) เมื่อเอ่ยถึงฝ่ายนี้

หมายเหตุ
--------

1. ↑  คำว่า *nationalist* ("ชาตินิยม") เป็นคำแปลที่ปรากฏบ่อยที่สุดในสื่อภาษาอังกฤษ แต่ในภาษาสเปน ชื่อกลุ่มนี้เรียกว่า *nacional* ("แห่งชาติ")

อ้างอิง
-------

1. 1 2  Antony Beevor (2006) [1982]. *The Battle for Spain*. Orion. ISBN 978-0-7538-2165-7.
2. ↑  Juan Eslava Galán, *Una Historia de la Guerra Civil que no va a Gustar a Nadie,* Ed. Planeta. 2005. ISBN 8408058835 p. 9-12
3. ↑  Ángel Bahamonde & Javier Cervera Gil, *Así terminó la Guerra de España,* Marcial Pons, Madrid 1999, ISBN 84-95379-00-7
**วัดบ้านปูน** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลเกาะตะเภา อำเภอบ้านตาก จังหวัดตาก มีที่ดินตั้งวัดเนื้อที่ 4 ไร่ 1 งาน 30 ตารางวา ทางด้านทิศตะวันออกติดต่อกับถนนริมแม่น้ำปิง ภายในวัดมีถนนผ่านกลางจากทิศตะวันออกไปทะลุทางทิศตะวันตก 

วัดบ้านปูนสร้างขึ้นเป็นวัดนับตั้งแต่ประมาณ พ.ศ. 2400 มีนามตามชื่อบ้าน ได้รับพระราชทานวิสุงคามสีมาวันที่ 8 กรกฎาคม พ.ศ. 2526 เขตวิสุงคามสีมากว้าง 8 เมตร ยาว 16 เมตร มีช่วงหนึ่งวัดอยู่ในสภาพร้าง เมื่อปีพ.ศ 2502 หลวงพ่อพันธ์ได้รับอนุญาตให้ย้ายจากวัดวังหม้อ มาอยู่ที่วัดบ้านปูน ก็ด้วยชาวบ้านวังหม้อ เห็นอกเห็นใจที่ชาวบ้านปูนขาดพระสงฆ์ที่จะดูแลวัดวาอารามและยังร้างอยู่
และที่วัดวังหม้อก็ยังมีครูบาอรรถ์ทีดูแลอยู่ หลังจากที่ท่านมาอยู่วัดบ้านปูน ท่านก็ร่วมกับศรัทธาชาวบ้านปูน ช่วยกันถางป่าถางพง เพราะร้างมานาน โดยมีปู่เอ่า ใจงาม เป็นมรรคนายกสมัยนั้น ได้ร่วมกันก่อสร้างกุฏิ วิหาร ศาลาการเปรียญ หอระฆัง หอไตร และอุโบสถเป็นต้น

อาคารเสนาสนะที่สำคัญ ได้แก่ ศาลาการเปรียญกว้าง 10 เมตร ยาว 30 เมตร สร้างเมื่อ พ.ศ. 2525 หอสวดมนต์กว้าง 8 เมตร ยาว 14 เมตร พ.ศ. 2519 กุฏิสงฆ์ จำนวน 2 หลัง และเจดีย์ศรีสุธา

อ้างอิง
-------

1. ↑  "วัดบ้านปูน". สำนักงานพระพุทธศาสนาแห่งชาติ.
2. ↑  "วัดบ้านปูน". ฐานข้อมูลท้องถิ่น จังหวัดกำแพงเพชร-ตาก.
3. ↑  "หลวงพ่อพันธ์ วัดบ้านปูน จ.ตาก".
**วัดบ่อเงินบ่อทอง** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลหนองแหน อำเภอพนมสารคาม จังหวัดฉะเชิงเทรา มีเนื้อที่รวมประมาณ 12 ไร่ 2 งาน 36 ตารางวา โดยมีพระมหาขุนแผน ฐิติธมฺโม เป็นเจ้าอาวาส

แต่เดิมชาวบ้านบ้านหนองเค็ดรวมตัวกันสร้างที่พักสงฆ์ให้แก่พระสงฆ์เมื่อ พ.ศ. 2527 บนเนื้อที่ประมาณ 4 ไร่ จนตั้งเป็นสำนักสงฆ์เมื่อ พ.ศ. 2537 ในนาม *สำนักสงฆ์บ่อเงินบ่อทองศรัทธาธรรม* โดยพระวิมล สิริวณฺโณ เป็นเจ้าสำนัก ต่อมาเมื่อ พ.ศ. 2538 พระวิมล สิริวณฺโณ ได้จัดซื้อที่ดินเพิ่มเติม และได้นิมนต์พระมหาขุนแผน ฐิติธมฺโม มาตั้งสำนักเรียนพระปริยัติธรรมทั้งสายสามัญ นักธรรม และบาลี ต่อมาท่านได้ทำการพัฒนาและขยายพื้นที่สำนักสงฆ์ให้กลายวัดเพื่อใช้เป็นสถานที่บำเพ็ญกุศล และเป็นที่อบรมศาสนทายาท ประกาศตั้งเป็นวัดเมื่อวันที่ 24 เมษายน พ.ศ. 2556 ได้รับพระราชทานวิสุงคามสีมาเมื่อวันที่ 13 กรกฎาคม พ.ศ. 2563

อาคารเสนาสนะที่สำคัญ ได้แก่ ศาลาบำเพ็ญบุญ 2 หลัง ศาลาอเนกกุศล 2 หลัง กุฏิเจ้าอาวาส 1 หลัง กุฏิสงฆ์ 7 หลัง ห้องสมุด 1 หลัง หอฉัน 1 หลัง ศาลาเมรุ 1 หลัง ห้องสุขา 45 ห้อง อาคารโรงเรียนพระปริยัติธรรม 1 หลัง ที่พักสามเณร 1 หลัง และลานประดิษฐานพระพุทธรูป

วัดบ่อเงินบ่อทองเป็นสถานที่จัดตั้งโรงเรียนพระปริยัติธรรม แผนกสามัญศึกษาระดับชั้นมัธยมศึกษาปีที่ 1–6 โดยจัดสอนวิชาธรรมศึกษา และภาษาบาลีแก่พระภิกษุสามเณร

อ้างอิง
-------

1. ↑  "วัดบ่อเงินบ่อทอง ตำบลหนองแหน อำเภอพนมสารคาม จังหวัดฉะเชิงเทรา". มูลนิธิชัยพัฒนา.
2. ↑  "โอกาสที่เป็นไปได้ของ "พระมหาแผน ฐิติธัมโม"". ผู้จัดการออนไลน์.
**กิ้งก่าลูกปัด** หรือ **กิ้งก่าลูกปัดเม็กซิกัน** (อังกฤษ: Beaded lizard, Mexican beaded lizard; ชื่อวิทยาศาสตร์: *Heloderma horridum*) เป็นสัตว์เลื้อยคลานชนิดหนึ่ง จำพวกกิ้งก่า จัดเป็นกิ้งก่าที่มีพิษร้ายแรงมากชนิดหนึ่ง

กิ้งก่าลูกปัด มีลักษณะคล้ายกับกิล่ามอนสเตอร์ (*H. suspectum*) ซึ่งเป็นกิ้งก่าในวงศ์และสกุลเดียวกัน กิ้งก่าลูกปัดและกิล่ามอนสเตอร์ต่างกับสัตว์เลื้อยคลานมีพิษอย่างอื่น เช่น งู ที่มีต่อมพิษที่บริเวณขากรรไกรบนเพื่อที่จะฉีดพิษออกมาใส่ศัตรูหรือเหยื่อด้วยการกัด แต่กิ้งก่าลูกปัดมีต่อมพิษอยู่ที่ด้านล่างของขากรรไกรล่างและไม่สามารถฉีดพิษออกมาได้ จึงต้องฉีดพิษด้วยการเคี้ยวเหยื่อแทน ซึ่งพิษนั้นไม่ร้ายแรงพอที่จะฆ่ามนุษย์ได้ แต่ก็ทำให้เจ็บปวดได้มาก

ส่วนหัว
ผิวหนัง
มีความยาวและใหญ่กว่ากิล่ามอนสเตอร์ มีขนาดโดยเฉลี่ยเมื่อโตเต็มที่ประมาณ 57–91 เซนติเมตร (22–36 นิ้ว) น้ำหนักเต็มที่ 4,000 กรัม (8.8 ปอนด์) ตัวผู้มีขนาดใหญ่กว่าตัวเมีย ไม่มีความแตกต่างกันระหว่างเพศ พบกระจายพันธุ์ในทะเลทรายแห้งแล้งของเม็กซิโก เช่น ทะเลทรายโซโนรัน จนถึงกัวเตมาลา ออกหากินในเวลากลางวันทั้งบนพื้นดินและในโพรงดินโดยใช้การรับภาพและฟังเสียงด้วยการเสาะหาเหยื่อ มีนิสัยหากินตามลำพัง ด้วยการกินไข่นกและสัตว์เลื้อยคลานขนาดเล็กเท่านั้น ซึ่งต่างจากกิล่ามอนสเตอร์ ขยายพันธุ์ด้วยการวางไข่ ปีนป่ายโขดหินหรือต้นไม้ได้เก่ง

เดิมถูกแบ่งออกเป็น 4 ชนิดย่อย แต่ปัจจุบันได้ถูกแบ่งออกเป็นชนิดต่างหากเมื่อปี ค.ศ. 2013 ได้แก่ *H. alvarezi*, *H. charlesbogerti*, *H. exasperatum*, และ *H. horridum*

อ้างอิง
-------

1. ↑  "*Heloderma horridum*". *IUCN Red List of Threatened Species. Version 2010.1*. 2007. สืบค้นเมื่อ 19 June 2010. Database entry includes a brief justification of why this species is of least concern
2. ↑  "Heloderma horridum". ระบบข้อมูลการจำแนกพันธุ์แบบบูรณาการ. สืบค้นเมื่อ 20 September 2008.
3. 1 2  "ภารกิจซ่า ท้าตาย ย้อนหลัง 06 ตุลาคม 2558 ตอนที่ 24". ช่อง 7. 6 October 2015. สืบค้นเมื่อ 10 October 2015.[*ลิงก์เสีย*]
4. ↑  Beck, D. D. (2005). *Biology of Gila monsters and beaded lizards (Vol. 9)*. Univ of California Press.
5. ↑  Grzimek, Dr. H.C. Bernhard. 1975. *Animal Life Encyclopedia. Volume 6* Pgs. 321-322 and 151-152. Van Nostrand Reinhold Company.
6. ↑  วีรยุทธ์ เลาหะจินดา. *วิทยาสัตว์เลื้อยคลานและสัตว์สะเทินน้ำสะเทินบก*. กรุงเทพฯ : สำนักพิมพ์มหาวิทยาลัยเกษตรศาสตร์, 2552. 458 หน้า. หน้า 396. ISBN 978-616-556-016-0
7. ↑   เก็บถาวร 2013-10-23 ที่ เวย์แบ็กแมชชีน Reiserer & al. 2013, *Taxonomic reassessment and conservation status* 
of the beaded lizard, *Heloderma horridum* 
(Squamata: Helodermatidae)

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
***Heloderma horridum***

 ข้อมูลที่เกี่ยวข้องกับ Heloderma horridum ที่วิกิสปีชีส์